Հավելված 1

Վեդի համայնքի ավագանու
2023 թվականի ապրիլի 05-ի N - որոշման

Կ Ա Ր Գ

ՎԵԴԻ ՀԱՄԱՅՆՔԻ ՍԵՓԱԿԱՆՈՒԹՅՈՒՆ ՀԱՆԴԻՍԱՑՈՂ ՀՈՂԱՄԱՍԵՐԻ ՎԱՐՁԱԿԱԼՈՒԹՅԱՆ ԵՎ /ԿԱՄ/ ԿԱՌՈՒՑԱՊԱՏՄԱՆ ԻՐԱՎՈՒՆՔՈՎ
 ՄՐՑՈՒԹԱՅԻՆ ԿԱՐԳՈՎ ՏՐԱՄԱԴՐՄԱՆ

Սույն կարգով սահմանվում են Վեդի համայնքի սեփականություն հանդիսացող հողամասերի մրցութային և /կամ/ կառուցապատման իրավունքով օգտագործման տրամադրման չափորոշիչները.

 1. Մրցույթը անց է կացվում բաց, սակարկությունների միջոցով, որին կարող է մասնակցել ցանկացած անձ:

 2. Մրցույթը կազմակերպում և անցկացնում է մրցութային հանձնաժողովը:

 3. Մեկնարկային վարձավճարը սահմանել հողամասի հողի հարկի տարեկան դրույքաչափից ոչ պակաս:

 4. Մասնակցության վճարը սահմանել հողի կադաստրային արժեքի զուտ եկամտի 15%-ի չափով:

 5. Մրցույթի մեկ քայլը սահմանել 5000 /հինգ հազար/ ՀՀ դրամ:

 6. Մրցույթի մասնակիցները մրցույթի անցկացման օրը մուծում են նախավճար` տվյալ հողամասի մեկնարկային գնի 5%-ի չափով:

 7. Մրցույթում հաղթած անձի հետ պայմանագիր կնքելիս նրա մուծած նախավճարը հաշվարկվում է պայմանագրով պարտավորությունների կատարման հաշվում, իսկ պարտվողի կողմից մուծված նախավճարը 1(մեկ) աշխատանքային օրվա ընթացքում հետ է վերադարձվում:

 8. Մրցույթում հաղթած անձը պայմանագիր կնքելուց և ողջ գումարը վճարելուց հրաժարվելու դեպքում նախավճարը չի վերադարձվում և նա զրկվում է տվյալ հողամասն առանց մրցույթի վարձակալելու և /կամ/ կառուցապատման իրավունքից:

 9. Մրցույթի կազմակերպիչը մրցույթի արդյունքների ամփոփումից հետո 10-օրյա ժամկետում հաղթողին տրամադրում է լիազոր մարմնի որոշումը, կառուցապատման և /կամ/ վարձակալության իրավունքի պայմանագիրը, հողամասի հատակագիծը, իսկ կառուցապատման դեպքում նաև նախագծման թույլտվությունը (ճարտարապետահատակագծային առաջադրանքը):

10. Մրցույթի արդյունքներն ամփոփելիս և հաղթողին որոշելիս մրցութային հանձնաժողովը հաշվի է առնում վճարի չափը, առանձին դեպքերում կարող են հաշվի առնվել այլ հանգամանքներ:

11. Մրցույթի պայմանագրի նոտարական վավերացման և պետական գրանցման ծախսերը կատարվում են վարձակալի միջոցներով:

12. Մրցույթի մասնակցության հայտերի ընդունումը և գրանցումը դադարեցվում է մրցույթի անցկացման օրվանից 3(երեք) աշխատանքային օր առաջ:

13. Մրցույթը համարվում է չկայացած, եթե ներկայացվել է մասնակցության մեկ հայտ, կամ սակարկությունում հաղթած անձը հրաժարվել է հողամասը ձեռք բերելուց կամ օրենքով նախատեսված այլ դեպքերում: